[Video] Bobby kanselleer konsert ná operasie‘n Skermskoot uit die video Die Afrikaanse sanger en The Voice-beoordelaar, Bobby van Jaarsveld, het Maandag ŉ video op sosiale media gedeel waarin hy aanhangers om verskoning vra vir ŉ konsert wat hy kanselleer omdat hy nog nie volkome van ŉ operasie herstel het nie. Die sanger was onlangs vir die tweede keer onder die lem nadat hy in Februarie vanjaar ŉ ander operasie ondergaan het om skade aan sy stembande te herstel. Bobby, wat die naweek in Namibië opgetree het, het gesê hy kon slegs daarin slaag om ŉ enkele liedjie by dié vertoning te sing, daarom is hy genoop om sy konsert by die Barnyard in Parkview te kanselleer. “Ek het omtrent ŉ week gelede ŉ tweede operasie aan my stembande gehad en ek moet ongelukkig vanaand my vertoning kanselleer,” het hy in die video gesê. “Ek is ongelooflik jammer daaroor. Ek het gedink my stem gaan terug wees, maar soos julle kan hoor, klink dit nog nie reg nie. Ek kan nie so op ŉ verhoog klim en sing nie.” Bobby sê sy toestand het vermoedelik verswak omdat hy homself die afgelope naweek gedwing het om by ŉ konsert te sing. “Ek kon dit die naweek in Namibië regkry om een liedjie te sing, maar dis nou die resultaat daarvan. Ons sal die vertoning by Barnyard uitstel en ŉ nuwe datum gee.” Hy het ook gesê dit is maar die tweede konsert wat hy in sy loopbaan kanselleer en dat aanhangers moet verstaan en vergewingsgesind moet wees. “Dankie dat julle wou kom kyk het, maar sien julle weer ŉ ander keer,” het hy bygevoeg. Bobby van Jaarsveld – Barnyard Aankondiging ???? Posted by Bobby Van Jaarsveld on Monday, October 31, 2016